ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3500/97 υποβολή: Arthur Newens (PSE) προς την Επιτροπή (10 Νοεμβρίου 1997)

Θέμα: Πρωτοβουλία για τη Δημογραφική Υγεία στην Ασία

Αφ' ότου υπογράφηκε, στις 30.01.1997, συμφωνία μεταξύ της Ευρωπαϊκής Επιτροπής και του UNFPA (Ταμείο των Ηνωμένων Εθνών για τις δημογραφικές δραστηριότητες) για την δρομολόγηση «Πρωτοβουλίας για τη Δημογραφική Υγεία στην Ασία», μπορεί η Επιτροπή να μας γνωστοποιήσει πόσοι και ποιοί Μη Κυβερνητικοί Οργανισμοί (ΜΚΟ) έλαβαν επιδοτήσεις για την υλοποίηση προγραμμάτων στο πλαίσιο της πρωτοβουλίας αυτής; Ποιό είναι το ύψος των επιδοτήσεων αυτών και σε ποιές χώρες χρησιμοποιούνται; Πότε προβλέπεται να περατωθεί η πρωτοβουλία αυτή;

Πώς έχει διαμορφωθεί η διαδικασία λήψης αποφάσεων μεταξύ Ευρωπαϊκής Επιτροπής και UNFPA; Ποιός από τους δύο οργανισμούς είναι ο τελικός υπεύθυνος για το συντονισμό της πρωτοβουλίας;

Προτίθεται η Επιτροπή να επαναλάβει την πρωτοβουλία αυτή σε άλλες γεωγραφικές περιφέρειες, όπως π.χ. στη Λατινική Αμερική ή τον Αραβικό Κόσμο;

Απάντηση του κ. Marin εξ ονόματος της Επιτροπής (28 Νοεμβρίου 1997)

Από τότε που υπογράφτηκε η συμφωνία με το Ταμείο των Ηνωμένων Εθνών για τη δημογραφία (UNFPA), στις 31 Ιανουαρίου 1997, το πρόγραμμα εξελίχτηκε σύμφωνα με το σχέδιο δράσης που περιελάμβανε προκαταρκτική φάση ενός χρόνου με τις ακόλουθες δραστηριότητες:

- μια πρώτη φάση διαβουλεύσεων στο εσωτερικό της χώρας - με τη συμμετοχή ευρωπαϊκών και εθνικών μη κυβερνητικών οργανισμών (ΜΚΟ), εκπροσώπων της αντιπροσωπείας της Επιτροπής και εθνικών αρχών - για να καθοριστεί ο κοινός στόχος για τις παρεμβάσεις κάθε χώρας. Οι διαβουλεύσεις αυτές έχουν ήδη διεξαχθεί στην Καμπότζη, στο Λάος, στο Πακιστάν, στο Νεπάλ, στο Μπαγκλαντές και στο Βιετνάμ.

- την προετοιμασία για την εφαρμογή, μέσω δύο εργαστηρίων που διοργανώθηκαν στις Βρυξέλλες με τη συμμετοχή Ευρωπαϊκών ΜΚΟ, σχετικά με τη διαχείριση κύκλου και την επιλογή κοινών δεικτών.

Η παρουσίαση του εντύπου και οι κατευθυντήριες γραμμές για την υποβολή ενός προγράμματος ολοκληρώνονται και στέλνονται σε όλους του ευρωπαϊκούς ή εθνικούς ΜΚΟ.

Η εκδήλωση ενδιαφέροντος προέρχεται από 17 Ευρωπαϊκούς ΜΚΟ μέχρι σήμερα και το πρώτο σχέδιο δράσης αναμένεται να είναι έτοιμο στα τέλη του 1997. Θα απευθύνεται αρχικά σε τρεις χώρες, το Πακιστάν, το Νεπάλ και την Καμπότζη. Ωστόσο, η προετοιμασία προχωρά με ταχύ ρυθμό και για τις άλλες χώρες. Το UNFPA είναι αρμόδιο για την εξέλιξη του προγράμματος. Η τελική απόφαση για το σχέδιο του προγράμματος λαμβάνεται από την Επιτροπή με βάση τεκμηριωμένη αιτιολόγηση για την πρώτη επιλογή.

Όσον αφορά την επέκταση της πρωτοβουλίας σε άλλους γεωγραφικούς χώρους η Επιτροπή θα λάβει υπόψη της όλη την πληροφόρηση σχετικά με την εξέλιξη στην Ασία για ενδεχόμενη απόφαση επανάληψης του προγράμματος σε άλλες περιοχές.
ΓΡΑΠΤΗ ΕΡΩΤΗΣΗ E-2230/97 υποβολή: Αλέξανδρος Αλαβάνος (GUE/NGL) προς την Επιτροπή (2 Iουλίου 1997)

Θέμα: Επιπτώσεις της ουσίας εφεδρίνης στη Δημόσια Υγεία

Τον έλεγχο όλων των προϊόντων που περιέχουν εφεδρίνη ζήτησε η Αμερικανική Υπηρεσία Τροφίμων και Φαρμάκων καθώς αποδείχτηκε ότι η χρήση της ουσίας ευθύνεται για τον θάνατο 17 ατόμων τους τελευταίους μήνες στις ΗΠΑ και για σοβαρά προβλήματα υγείας σε άλλα 800. Από ελέγχους του Ελληνικου Οργανισμού Φαρμάκων εντοπίστηκαν στην Ελλάδα 31 προϊόντα που περιέχουν σε επικίνδυνες ποσότητες εφεδρίνη.

Ερωτάται η Επιτροπή:

1. Σε ποιες περιπτώσεις είναι επιτρεπτή η εισαγωγή και χρήση φαρμάκων που περιέχουν την ουσία;

2. Επειδή οι απόψεις των επιστημόνων διϊστάνται, σε ποια ποσότητα η χρήση εφεδρίνης είναι επικίνδυνη;

3. Πώς προτίθεται η Επιτροπή να αντιμετωπίσει το πρόβλημα;

Συμπληρωματική απάντηση του κ. Bangemann εξ ονόματος της Επιτροπής (10 Νοεμβρίου 1997)

Η εφεδρίνη, που παρουσιάζει συγγένειες με την οικογένεια των αμφεταμινών, αποτελεί ένα αλκαλοειδές φυτικής προελεύσεως που δύναται να χρησιμοποιηθεί, είτε ως διαιτητικό συμπλήρωμα, είτε ως φάρμακο για ολόκληρη σειρά θεραπευτικών ενδείξεων. Στο πλαίσιο αυτό, η εφεδρίνη αποτελεί διεγερτικό του καρδιαγγειακού και του νευρικού συστήματος, με γνωστές επιβλαβείς παρενέργειες. Ο έλεγχος των προϊόντων που περιέχουν εφεδρίνη και τον οποίο έχει δρομολογήσει ο αρμόδιος αμερικανικός ομοσπονδιακός οργανισμός (Food and drug administration), μετά τα ατυχήματα κατά την κατανάλωσή τους, αφορά μόνο τα είδη διατροφής και όχι τα φάρμακα.

Μέχρι σήμερα, όλα τα φάρμακα που περιέχουν εφεδρίνη και τα οποία κυκλοφορούν στην Κοινότητα, έχουν τύχει εθνικών μόνο αδειών κυκλοφορίας, σύμφωνα με τις διατάξεις τις σχετικές με την ποιότητα, την ασφάλεια και την αποτελεσματικότητα των φαρμάκων που περιέχονται στην οδηγία του Συμβουλίου 65/65/ΕΟΚ, της 26ης Ιανουαρίου 1965, όπως τροποποιήθηκε, περί της συγκλίσεως των νομοθετικών, κανονιστικών και διοικητικών διατάξεων των φαρμακευτικών ιδιοσκευασμάτων ((ΕΕ 22 της 9.2.1965. )). Όντας υποχρεωτική, η άδεια κυκλοφορίας των φαρμάκων που περιέχουν εφεδρίνη χορηγείται με την προοπτική να αποτελέσει το αντικείμενο συνταγογραφίας η οποία καλείται να σταθμίζει - μόνιμη πρακτική στην ιατρική για τον άνθρωπο - το όφελος από πλευράς βελτίωσης της υγείας και, από την άλλη πλευρά, τον κίνδυνο βλάβης της υγείας από την λήψη του φαρμάκου.

Η εισαγωγή φαρμάκων από τρίτες χώρες στο έδαφος της Κοινότητας οφείλει να ανταποκρίνεται στις απαιτήσεις του κεφαλαίου IV της δεύτερης οδηγίας του Συμβουλίου 75/319/ΕΟΚ όπως τροποποιήθηκε, της 20ής Μαΐου 1975, περί της συγκλίσεως των νομοθετικών, κανονιστικών και διοικητικών διατάξεων των σχετικών με τα φαρμακευτικά ιδιοσκευάσματα ((ΕΕ L 147 της 9.6.1975. )). Η χρήση τους οφείλει να ανταποκρίνεται στις σχετικές με την εποπτεία και την φαρμακοεπαγρύπνηση διατάξεις που περιέχονται στην οδηγία αυτή του Συμβουλίου.

Δεδομένου ότι σήμερα κανένα φάρμακο που περιέχει εφεδρίνη δεν έχει ακόμη εγκριθεί βάσει των νέων κοινοτικών διαδικασιών - της κεντρικής ή της αποκεντρωμένης - η Επιτροπή δεν εκλήθη να αποφανθεί επί των συγκεντρώσεων εφεδρίνης που φέρονται ως επικίνδυνες για τον άνθρωπο.
ΓΡΑΠΤΗ ΕΡΩΤΗΣΗ P-3715/97 υποβολή: Heidi Hautala (V) προς την Επιτροπή (12 Νοεμβρίου 1997)

Θέμα: Απαγωγές παιδιών

Παιδιά απάγονται στα κράτη μέλη της ΕΕ λόγω διακοπής της σχέσης (π.χ. διαζύγιο) μεταξύ των γονέων τους, και μεταφέρονται σε άλλες χώρες των οποίων τα ήθη και έθιμα είναι τελείως διαφορετικά. Η επέμβαση των αρμοδίων αρχών των κρατών μελών καθίσταται ιδιαίτερα δυσχερής όταν το απαχθέν παιδί μεταφερθεί σε χώρα της οποίας η νομοθεσία αναγνωρίζει ως κηδεμόνες του παιδιού μόνο τον πατέρα του και την οικογένεια αυτού.

Τα στοιχεία που υπάρχουν από απαγωγές παιδιών είναι ελάχιστα. Επιπλέον, τα κράτη μέλη δεν αξιοποιούν επαρκώς τις εμπειρίες που έχουν αποκομίσει άλλα κράτη μέλη προκειμένου να επιτύχουν την επιστροφή των απαχθέντων παιδιών. Σε ποιές πρωτοβουλίες έχει προβεί η Επιτροπή για την εξέταση των περιπτώσεων απαγωγής παιδιών; Ελέγχει η Επιτροπή εάν τηρούνται οι όροι της Σύμβασης της Χάγης; Πώς εκτιμάται το συμφέρον ενός παιδιού σε περίπτωση που αποδεικνύεται ότι η τήρηση των όρων της Σύμβασης της Χάγης περισσότερο βλάπτει παρά ωφελεί το παιδί αυτό;

Απάντηση της κας Gradin εξ ονόματος της Επιτροπής (5 Δεκεμβρίου 1997)

Ο επαναπατρισμός παιδιών που έχουν αποτελέσει αντικείμενο τέτοιου είδους απαγωγών διέπεται από τη Σύμβαση της Χάγης του 1980, η οποία έχει κυρωθεί από πολύ μεγάλο αριθμό κρατών και σχεδόν από το σύνολο των κρατών μελών, καθώς και από τη Σύμβαση του Λουξεμβούργου του 1980 που επίσης έχει κυρωθεί από πολλά κράτη μέλη. Οι εν λόγω συμβάσεις προβλέπουν ιδίως τον καθορισμό κεντρικών αρχών επιφορτισμένων ειδικότερα με την εξέταση και την επίλυση συγκεκριμένων περιπτώσεων απαγωγής ή μη επιστροφής παιδιών για τις οποίες τους υποβάλλεται προσφυγή.

Η παρακολούθηση της Σύμβασης της Χάγης του 1980 εξασφαλίζεται από τη Διάσκεψη της Χάγης, στην οποία συνέρχονται σε τακτικά διαστήματα οι κεντρικές αρχές με στόχο να βελτιώσουν την πρακτική λειτουργία της Σύμβασης. Η Επιτροπή συμμετέχει, μέσω της Διάσκεψης της Χάγης, σ' αυτόν τον προβληματισμό.

Η Σύμβαση της Χάγης προβλέπει (άρθρο 13) ότι η επιστροφή του παιδιού μπορεί να απορριφθεί, συγκεκριμένα αν υπάρχει «σοβαρή ένδειξη ότι η επιστροφή του παιδιού θα εκθέσει σε κίνδυνο τη σωματική ή ψυχική του ακεραιότητα, ή με οποιοδήποτε άλλο τρόπο θα το θέσει σε αφόρητη κατάσταση». Επίσης προβλέπεται ότι η επιστροφή αυτή μπορεί ενδεχομένως να απορριφθεί αν το παιδί αντιτίθεται στην επιστροφή του και «αν έχει φθάσει σε τέτοια ηλικία και ωριμότητα που να θεωρείται σκόπιμο και αρμόζον να ληφθεί υπόψη η γνώμη του». Συνεπώς, εναπόκειται στην εθνική αρχή, που οφείλει να αποφασίσει σχετικά με την αίτηση επιστροφής, να εκτιμήσει, με πλήρη ανεξαρτησία και με γνώμονα το συμφέρον του παιδιού, κατά πόσον πρέπει να διαταχθεί ή όχι η επιστροφή.

Η Επιτροπή δεν προτίθεται να αναλάβει συγκεκριμένες πρωτοβουλίες όσον αφορά τις απαγωγές παιδιών από ένα από τους γονείς ή από ένα μέλος της οικογενείας με την ευκαιρία της διακοπής της συζυγικής σχέσης.
ΓΡΑΠΤΗ ΕΡΩΤΗΣΗ E-3113/97 υποβολή: Roberta Angelilli (NI) προς την Επιτροπή (13 Οκτωβρίου 1997)

Θέμα: Σύμβαση ανάθεσης έργου για την παροχή των γευμάτων στην καντίνα των σιδηροδρομικών στην περιοχή Le Marche και στην Pescara

Πρόσφατα ο Οργανισμός κρατικών σιδηροδρόμων της Ιταλίας (Ferrovie dello Stato spa) πραγματοποίησε διαγωνισμό για την σύναψη σύμβασης σχετικά με την τροφοδοσία στην καντίνα των σιδηροδρομικών στην περιοχή Le Marche και στην Pescara. Παρόλο που κατά την εξέταση των προσφορών η πλέον συμφέρουσα ήταν η προσφορά μιας επιχείρησης με την ονομασία «Centro ternano di ristorazione (CTR)» ο Οργανισμός FS έδωσε, σύμφωνα με διαδεδομένη πρακτική, το δικαίωμα προτιμήσεως στον Οργανισμό «Dopolavoro ferroviari (Dlf)» οργανισμό συνδικαλιστικής προέλευσης. Με τον τρόπο αυτό, ο εφοδιασμός των 150.000 γευμάτων ετησίως που προβλέπει η σύμβαση ανατέθηκε, με την ίδια τιμή που ζήτησε η CTR, στον Dlf της Αγκόνας, που έκανε χρήση του ανωτέρου δικαιώματος προτιμήσεως.

Κατόπιν τούτου ερωτάται η Επιτροπή:

1. εάν ο μειοδοτικός διαγωνισμός που πραγματοποίησε ο Οργανισμός FS διενεργήθηκε σύμφωνα με τις διατάξεις των οδηγιών 93/38/ΕΟΚ ((ΕΕ L 199 της 9.8.1993, σελ. 84)) και 92/50/ΕΟΚ ((ΕΕ L 209 της 24.7.1992, σελ. 1)) περί σύναψης δημόσιων συμβάσεων υπηρεσιών, τόσο όσον αφορά τις διαδικασίες, όσο και όσον αφορά τις διατάξεις δημοσιότητας της σύμβασης 7

2. εάν η χορήγηση του δικαιώματος προτιμήσεως στον Dlf της Αγκόνας δεν συνιστά παραβίαση των διατάξεων για την προστασία του ελεύθερου ανταγωνισμού και συγκεκριμένα των προαναφερθεισών οδηγιών 7

3. εάν το αποτέλεσμα του διαγωνισμού μπορεί να θεωρηθεί έγκυρο.

Απάντηση του κ. Monti εξ'ονόματος της Επιτροπής (19 Νοεμβρίου 1997)

1. Η υπηρεσία καντίνας συγκαταλέγεται στις υπηρεσίες της κατηγορίας 17 (υπηρεσίες ξενοδοχείου και εστίασης) του παραρτήματος I Β της οδηγίας 92/50/ΕΟΚ της 18ης Ιουνίου 1992 για το συντονισμό των διαδικασιών σύναψης δημόσιων συμβάσεων υπηρεσιών και του παραρτήματος XVI B της οδηγίας 93/38/ΕΟΚ της 14ης Ιουνίου 1993, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών. Συνεπώς, η σύναψη συμβάσεων εξαρτάται αποκλειστικά από την τήρηση των διατάξεων για τις τεχνικές προδιαγραφές (άρθρο 14 της οδηγίας 92/50/ΕΟΚ και άρθρο 18 της οδηγίας 93/38/ΕΟΚ) και από την υποχρέωση κοινοποίησης στην Επιτροπή των αποτελεσμάτων της διαδικασίας, εντός προθεσμίας 2 μηνών από την ανάθεση της σύμβασης (άρθρο 16 της οδηγίας 92/50/ΕΟΚ και άρθρο 24 της οδηγίας 93/38/ΕΟΚ).

2. και 3. Όσο για το ερώτημα σχετικά με το δικαίωμα προτίμησης, η Επιτροπή θα αξιολογήσει αν πρόκειται για εθνικό μέτρο που συνιστά διάκριση, αντίθετο με τη συνθήκη ΕΚ. Η απάντηση στην τρίτη ερώτηση εξαρτάται από το σχετικό αποτέλεσμα.
ΓΡΑΠΤΗ ΕΡΩΤΗΣΗ E-3207/97 υποβολή: Αλέξανδρος Αλαβάνος (GUE/NGL) προς την Επιτροπή (16 Οκτωβρίου 1997)

Θέμα: Ενίσχυση επενδύσεων για τη μεταποίηση προοόντων βιολογικής γεωργίας

Η ΕΕ με την απόφαση 94/173/ΕΚ της 22.3.1994 ((ΕΕ L 79 της 23.3.1994, σελ. 29 )), σε εφαρμογή του Κανονισμού 866/90 ((ΕΕ L 91 της 6.4.1990, σελ. 1 )), που καθορίζει τα κριτήρια επιλογής που πρέπει να λαμβάνονται υπόψη για τις επενδύσεις όσον αφορά τη βελτίωση των συνθηκών μεταποίησης και εμπορίας των γεωργικών προϊόντων, δίνει προτεραιότητα σε επενδύσεις σχετικά με τα προϊόντα της βιολογικής γεωργίας που παράγονται σύμφωνα με τον Κανονισμό ΕΟΚ 2092/91 ((ΕΕ L 198 της 22.7.1991, σελ. 1 )).

Επειδή η Ελληνική Κυβέρνηση απέρριψε πρόταση επένδυσης που αφορά την παραγωγή μηλίτη οίνου από μήλα βιολογικής καλλιέργειας ενταγμένης στο σύστημα Κανονισμού 2092/91, με μόνη αιτιολογία ότι η χρηματοδότηση μιας τέτοιας επένδυσης απαγορεύεται από την απόφαση 94/173/ΕΚ, ερωτάται η Επιτροπή αν επένδυση για παραγωγή μηλίτη οίνου από μήλα βιολογικής καλλιέργειας του Κανονισμού 2092/91 πληροί τα κριτήρια της απόφασης 94/173/ΕΚ και μπορεί να τύχει ενίσχυσης.

Απάντηση του κ. Fischler εξ ονόματος της Επιτροπής (2 Δεκεμβρίου 1997)

Ως προς την επένδυση στην οποία αναφέρεται το αξιότιμο μέλος του Κοινοβουλίου, η Επιτροπή δεν είναι επαρκώς ενημερωμένη προκειμένου να κρίνει αν δύναται να χρηματοδοτηθεί δυνάμει του κανονισμού (ΕΚ) αριθ. 951/97 του Συμβουλίου της 20ής Μαΐου 1997 για τη βελτίωση των συνθηκών μεταποίησης και εμπορίας των γεωργικών προϊόντων ((EE L 142 της 02.06.1997. Ο εν λόγω κανονισμός αποτελεί αναμόρφωση του κανονισμού (ΕΟΚ) αριθ. 866/90, στον οποίο αναφέρεται το αξιότιμο μέλος του Κοινοβουλίου. )), δεδομένου ότι η επιλογή των εν λόγω επενδύσεων εμπίπτει στην αρμοδιότητα των κρατών μελών, υπό την επιφύλαξη ότι τηρούνται τα κριτήρια επιλογής που προβλέπει η απόφαση 94/173/ΕΚ της Επιτροπής της 22ας Μαρτίου 1994 για την κατάρτιση κριτηρίων επιλογής που πρέπει να ληφθούν υπόψη για τις επενδύσεις όσον αφορά τη βελτίωση των συνθηκών μεταποίησης και εμπορίας των γεωργικών προϊόντων και προϊόντων δασοκομίας και για την κατάργηση της απόφασης 90/342/ΕΟΚ.

Συνεπώς, σχετικά με την επιλεξιμότητα της υπό εξέτασιν επένδυσης, η Επιτροπή θα μπορούσε να απαντήσει, κατά τρόπο γενικό, ότι, βάσει του κανονισμού (ΕΟΚ) αριθ. 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής, θα μπορούσε να δοθεί προτεραιότητα στις επενδύσεις που αφορούν τα προϊόντα της βιολογικής γεωργίας, υπό την προϋπόθεση ότι δεν υπόκεινται στις εξαιρέσεις που προβλέπονται στην απόφαση 94/173/ΕΚ της Επιτροπής.
ΓΡΑΠΤΗ ΕΡΩΤΗΣΗ E-3332/97 υποβολή: Αλέξανδρος Αλαβάνος (GUE/NGL) προς την Επιτροπή (22 Οκτωβρίου 1997)

Θέμα: Πορεία εκτέλεσης έργων Κτηματολογίου στην Ελλάδα

Σύμφωνα με πληροφορίες που είδαν το φως της δημοσιότητας, η Ελληνική Κυβέρνηση ζητά τη μεταφορά κονδυλίων από τον προϋπολογισμό του Κτηματολογίου - έργο ενταγμένο στο Επιχειρησιακό πρόγραμμα «Περιβάλλον» 5.1, 5.2 και 5.3 - σε άλλα έργα...

Ερωτάται η Επιτροπή: Ποιά είναι η μέχρι στιγμής απορροφητικότητα κονδυλίων για το Κτηματολόγιο; Ποιοί είναι κατά τη γνώμη της, οι λόγοι της χαμηλής απορρόφησης των εγκριθέντων κονδυλίων για το εν λόγω έργο; Με ποιό πνεύμα εξετάζει η Επιτροπή το ανωτέρω αίτημα της Ελληνικής Κυβέρνησης;

Απάντηση της κας Wulf-Mathies εξ ονόματος της Επιτροπής (3 Δεκεμβρίου 1997)

Η Επιτροπή επιβεβαιώνει ότι, στο πλαίσιο της ενδιάμεσης ανασκόπησης του κοινοτικού πλαισίου στήριξης (ΚΠΣ) για την Ελλάδα, οι ελληνικές αρχές πρότειναν, μεταξύ άλλων, τη μεταφορά σε άλλα έργα 30 δισεκατομμυρίων δραχμών (περίπου 100 εκατ. ECU) που προβλέπονται σήμερα για τη δημιουργία του κτηματολογίου στην Ελλάδα. Η μείωση αυτή αντιστοιχεί στο 57% του συνολικού προβλεπόμενου προϋπολογισμού.

Το σημερινό ποσοστό απορρόφησης αυτού του έργου ανέρχεται σε 11%, το οποίο προβλέπεται να διπλασιαστεί (22%), στα τέλη του 1997, ημερομηνία κατά την οποία οι υπογραφείσες συμβάσεις θα αντιπροσωπεύουν το 70% του συνόλου των συμβάσεων που θα συγχρηματοδοτηθούν από το ΚΠΣ. Η Επιτροπή εκτιμά ότι, για την εισαγωγή ενός συστήματος εθνικού κτηματολογίου, χρειάζεται καλή προπαρασκευή τόσο από νομοθετική άποψη όσο και από οργανωτική, για την οποία απαιτήθηκε αναγκαστικά αρκετός χρόνος, και ότι αυτή καθ'αυτή η απορρόφηση δεν μπορούσε να ξεκινήσει παρά από εφέτος. Η Επιτροπή είναι της γνώμης ότι δεν υπάρχουν κωλύματα για να πραγματοποιηθεί η απορρόφηση των κονδυλίων μέσα στις προβλεπόμενες από το ΚΠΣ προθεσμίες και θα εξετάσει την ελληνική πρόταση μ' αυτό το πνεύμα.
ΓΡΑΠΤΗ ΕΡΩΤΗΣΗ E-3218/97 υποβολή: Mark Watts (PSE) προς την Επιτροπή (16 Οκτωβρίου 1997)

Θέμα: Αγορά οχήματος με κινητήρα σε κράτη μέλη της ΕΕ

Τι ακριβώς ισχύει σε ό,τι αφορά την αγορά αυτοκινήτου σε ένα κράτος μέλος της ΕΕ προκειμένου να το χρησιμοποιεί ο αγοραστής του όσο διάστημα ζει σ' αυτό το κράτος;

Απάντηση του κ. Monti εξ'ονόματος της Επιτροπής (19 Νοεμβρίου 1997)

Η Επιτροπή παρακαλεί το αξιότιμο μέλος του Ευρωπαϊκού Κοινοβουλίου να διευκρινίσει το αντικείμενο της ερώτησής του έτσι ώστε να μπορέσει να απαντήσει σε βάθος.

Πληροφοριακά, η Επιτροπή παρακαλεί το αξιότιμο μέλος του Κοινοβουλίου να αναφερθεί στην ανακοίνωσή της σχετικά με τις διαδικασίες παραλαβής και κυκλοφορίας αυτοκινήτων που κυκλοφορούσαν προηγουμένως σε άλλο κράτος μέλος ((ΕΕ C 143 της 15.5.1996 )).
ΓΡΑΠΤΗ ΕΡΩΤΗΣΗ E-3435/97 υποβολή: Cristiana Muscardini (NI) προς την Επιτροπή (31 Οκτωβρίου 1997)

Θέμα: Φάρμακα κατά του Aids

Μολονότι η έρευνα στον τομέα καταπολέμησης του Aids σημειώνει σημαντικές προόδους - τελευταία αυτή που επιτελέσθηκε από ερευνητή του πανεπιστημίου της Napoli, ο οποίος μαζί με μια γερμανική ομάδα κατάφερε να αντιγράψει τον ιό Hiv ώστε να προκαλέσει την παραγωγή αντισωμάτων, πρώτο βήμα προς την κατεύθυνση της παρασκευής εμβολίου -, από την άλλη πλευρά η γραφειοκρατία καταφέρνει να μπλοκάρει τα φάρμακα νέας γενεάς καθυστερώντας τη χορήγηση άδειας για πειραματική δοκιμή, με αποτέλεσμα να εκκρεμούν σήμερα στην υπηρεσία πειραματικού ελέγχου φαρμάκων 40 χιλιάδες υποθέσεις εν αναμονή έγκρισης.

Ζητείται κοινοτική οδηγία συγκεντροποίησης των πειραματικών δοκιμών νέων φαρμάκων κατά του Aids, με τη δημιουργία οργανισμού πειραματικής έρευνας ο οποίος θα συντονίζει τα συστήματα έρευνας των χωρών μελών 7

μια οδηγία που θα μειώνει το χρόνο αναμονής για τη χορήγηση άδειας πειραματικής δοκιμής.

Απάντηση του κ. Bangemann εξ ονόματος της Επιτροπής (16 Δεκεμβρίου 1997)

Η ανάπτυξη φαρμάκων κατά του AIDS ήδη από την εμφάνιση της ασθένειας αυτής, αποτέλεσε ως επί το πλείστον αντικείμενο διεθνούς συνεργασίας με στόχο την επίτευξη αποτελεσματικότητας και ασφάλειας. Στις κλινικές δοκιμές που διεξήχθησαν συμμετείχαν ορισμένες φορές νοσοκομειακά κέντρα από διάφορα κράτη μέλη. Στις δοκιμές αυτές, εξάλλου, ακολουθούνται κατευθυντήριες γραμμές που έχουν θεσπιστεί σε διεθνές επίπεδο στο πλαίσιο ειδικού φορέα αποκαλούμενου Διεθνής Διάσκεψη για την Εναρμόνιση (International conference on harmonisation -ICH) ο οποίος υφίσταται από το 1990. Οι εν λόγω κατευθυντήριες γραμμές καθορίζουν τις συνθήκες υπό τις οποίες πρέπει να διεξάγονται τα πειράματα με τα δοκιμαζόμενα φάρμακα. Σεβόμενη τις ισχύουσες απαιτήσεις τόσο σε θέματα δημόσιας υγείας όσο και ελεύθερης κυκλοφορίας των φαρμάκων και επιθυμώντας να συμπληρώσει την κοινοτική νομοθεσία περί αδείας κυκλοφορίας φαρμάκων, η Επιτροπή κατάρτισε σχέδιο οδηγίας του Συμβουλίου ((ΕΕ C 306 της 8.10.1997 )) το οποίο βρίσκεται τώρα υπό συζήτηση. Στο σχέδιο αυτό, επιχειρείται η ρύθμιση της διεξαγωγής των κλινικών δοκιμών μέσω των ανωτέρω κατευθυντηρίων γραμμών τις οποίες θα πρέπει να ακολουθούν τα κράτη μέλη και ορισμένων διατάξεων δεοντολογικού χαρακτήρα που ορίζουν προθεσμίες για τη διεξαγωγή των δοκιμών. Το συγκεκριμένο σχέδιο οδηγίας συμπληρώνει το παράρτημα της οδηγίας 75/318/ΕΟΚ του Συμβουλίου όπως τροποποιήθηκε από την οδηγία 91/507/ΕΟΚ ((ΕΕ L 270 της 26.9.1991 )) της Επιτροπής καθορίζοντας το περιεχόμενο και την παρουσία των αποτελεσμάτων των κλινικών δοκιμών που πρέπει να συνοδεύουν την αίτηση χορηγήσεως αδείας κυκλοφορίας. Αξίζει τέλος να σημειωθεί ότι η άδεια κυκλοφορίας των περισσοτέρων φαρμάκων χορηγήθηκε ή χορηγείται, λόγω του καινοτόμου χαρακτήρα τους, με την κεντρική κοινοτική διαδικασία του κανονισμού (ΕΟΚ) αριθ. 2309/93 η οποία περιορίζει σε 210 ημέρες κατ' ανώτατο όριο, την προθεσμία για τη χορήγηση της σχετικής άδειας κυκλοφορίας.
ΓΡΑΠΤΗ ΕΡΩΤΗΣΗ P-3617/97 υποβολή: Κωνσταντίνος Χατζηδάκης (PPE) προς την Επιτροπή (10 Νοεμβρίου 1997)

Θέμα: Η πορεία υλοποίησης του Κτηματολόγιου της Ελλάδας

Δεδομένου ότι η Ελλάδα είναι μία από τις λίγες χώρες στην Ευρώπη που δεν έχουν ακόμα Εθνικό Κτηματολόγιο, καταλαβαίνει κανείς πόσο μεγάλη σημασία έχει η δημιουργία του για τη χώρα. Θα μπορούσε να με πληροφορήσει η Επιτροπή, με βάση τα στοιχεία που έχει στη διάθεσή της, ποιό είναι το συνολικό ύψος των κονδυλίων που έχουν προβλεφθεί για τη χρηματοδότηση του Κτηματολόγιου της Ελλάδας, πόσα από αυτά έχουν εκταμιευτεί μέχρι σήμερα και σε ποιό αποτέλεσμα έχουν οδηγήσει σε σχέση και με το συνολικό μέγεθος του έργου, καθώς και πότε αναμένεται να τελειώσει το έργο με βάση τους μέχρι σήμερα ρυθμούς υλοποίησής του;

Απάντηση της κ.Wulf Mathies εξ ονόματος της Επιτροπής (5 Δεκεμβρίου 1997)

Το επιχειρησιακό πρόγραμμα «Περιβάλλον», έτσι όπως εγκρίθηκε στις 29 Ιουλίου 1994, προβλέπει ποσόν ύψους 172 εκατ. ECU για δημόσιες δαπάνες για τη δημιουργία κτηματολογίου στην Ελλάδα πράγμα το οποίο αντιπροσωπεύει το ένα τρίτο του προϋπολογισμού του εν λόγω προγράμματος. Μετά τις πρόσφατες συζητήσεις σχετικά με την τροποποίηση του Κοινοτικού Πλαισίου Στήριξης ΚΠΣ, προβλέπεται καταρχήν, ότι, ο προϋπολογισμός του κτηματολογίου θα μειωθεί κατά 33,3 εκατ. ΕCU (δημόσιες δαπάνες).

Το σημερινό ποσοστό απορροφητικότητας του έργου αυτού είναι 11% με πρόβλεψη να διπλασιαστεί (22%) έως το τέλος του 1997, ημερομηνία κατά την οποία οι υπογεγραμμένες συμβάσεις θα ανταποκρίνονται σε 120 εκατ. ECU. Η Επιτροπή θεωρεί ότι για την καθιέρωση συστήματος εθνικού κτηματολογίου, χρειάστηκε μια ορθή προετοιμασία, τόσο σε νομοθετικό όσο και σε οργανωτικό επίπεδο, η οποία αναγκαστικά χρειάστηκε χρόνο και ότι αυτή καθεαυτή η απορρόφηση δεν μπορούσε να αρχίσει παρά μόνον από το τρέχον έτος. Έχει τη γνώμη ότι δεν υφίστανται πλέον εμπόδια για να γίνει η απορρόφηση των πιστώσεων εντός των προβλεπομένων από το ΚΠΣ προθεσμιών.

Η ολοκλήρωση του κτηματολογίου, στο σύνολο της ελληνικής επικράτειας, θα χρειασθεί, σύμφωνα με τον προγραμματισμό των ελληνικών αρχών, περίπου 15 χρόνια.